Mejra wichte han schou dej Haaling-Legendna vo de zwej Život Metodějův (As Lem vonn Metod) u Život Konstantinův. Dej zwou hagiografischn Schriftn han midunta afgfejad unta n zammfassatn Nama Moravsko-panonské legendy (d Mährisch-Pannonischn Legendna). D literarischa Relewanz wiad recht houch eigschetzt, schou wal s se um dej ejaschtn niad-iwasetztn un orḡinea (altkirng)slowischn Textt hanḏlt, de wou dona z Groußmährn aftaucht han. Dej Textt wankn dase af da Grenz zwischn echta Historiografi (Gschichtsschreiwung) u Legendn-Gschichtln. Aso wean Wunna owa a echta Dareigniss mid an realn Hintagrund dazellt, wenn s aa zwengs an symbolischn Weat vo d Zohln kronologisch ned aso afs tipfal akrat zen nemma han. Sa schildan aa en an Mertiratoud vo de zwoiana Apostln u hom aa a Pledajee, dass s hailig gsprocha weratn. D Legentn von Konstantin is a stilistisch mejra askliglt u detaljirt wej d Legentn von Metod, da wou ban Lesa mid a Kentniss vo da Konstantin-Legentn rechnat u d Õgoum durtn nea knapp rekapitaliad. Derawal konzatriad se da Text af a Polemik mid de lateinischn, boarischn Gaistlign. Da Autoa oda Midautoa vo de zwej Textt is vamoutle da Kliment vo Ohrid, selmols Klemenz da Grouss ghoissn, da wou da am mejran kennta Schöjlla vo dena zwej is.